Krajská prokuratúra Nitra 
Damborského 1, 949 66 Nitra 1

Sp. zn. : Kv 93/11/4400	Nitra, 5.4.2012
EEČ : 2-29-2-2012

U Z N E S E N I E

Trestná vec:	obvinený XXXXX 
Obzvlášť závažný zločin:	pokus vraždy podľa § 14 odsek 1 k § 145 odsek 1,  odsek  2 písmeno c) Trestného zákona číslo 300/2005 Zbierky zákonov s poukazom na § 139 odsek 1 písmeno c) Trestného zákona  číslo 300/2005 Zbierky zákonov

Rozhodol: 	prokurátor Krajskej prokuratúry Nitra
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
dňa 15. 12. 2011 v čase od 16.00 hodiny do 16.30 hodiny na dvore rodinného domu s popisným číslom 22 v obci XXXXX, okres Levice fyzicky napadol poškodeného XXXXX, narodeného 13. 02. 1956, bytom XXXXX číslo 22, okres Levice, keď si poškodený sadol do vozidla zn. Mercedes Sprinter, bielej farby, EČ: LV-246BV, ktoré bolo zaparkované vo dvore rodinného domu, pričom rozbil okno na vodičových dverách tohto vozidla, nato poškodený vyskočil z vozidla cez dvere spolujazdca a zostal stáť pri pravej strane vozidla, kde mu XXXXX ml. cez obe otvorené dvere vozidla povedal: „ja ťa zabijem", načo poškodený začal utekať cez dvor k bráne rodinného domu, kde ho XXXXX ml. dobehol a ako sa otočil smerom k nemu, tak bol bodnutý XXXXX doposiaľ presne nezisteným predmetom do čelovej časti hlavy, následkom čoho poškodený spadol na zem, kde došlo medzi nimi k zápasu, pri ktorom sa ho XXXXX ml. pokúsil znova bodnúť, kde počas tohto zápasu sa poškodenému podarilo postaviť a bežať dolu dvorom, avšak padol na zem dolu tvárou, kde ho XXXXX ml. dobehol a následne bodol do ľavého líca, pričom opäť sa mu poškodený vytrhol a začal utekať k bráne, kde bol opäť dostihnutý XXXXX a to pri bráne vedľa vodovodnej šachty, kde bol zhodený na zem a pichnutý do oblasti zátylka hlavy tým spôsobom, že XXXXX ml. nezisteným predmetom stupňoval tlak na hlavu poškodeného stále viac a viac, následne prestal a snažil sa ho podrezať na krku, pričom sa poškodenému podarilo XXXXX chytiť za ruku a zhodiť ho zo seba, kde v tom čase už sused XXXXX, narodený 10. 08. 1964, trvale bytom XXXXX číslo 20, okres Levice kričal cez plot: „čo to robíš?", kde po tomto XXXXX ml. prestal útočiť a odišiel preč od brány na neznáme miesto, čím poškodenému týmto konaním spôsobil bodno - reznú hlbokú ranu v oblasti čela hlavy, hlbokú bodnú ranu temenno - záhlavovej oblasti hlavy, povrchovú bodnú ranu ľavej čelovo - spánkovej oblasti hlavy, povrchovú bodnú ranu oblasti líca ľavej tváre a jednoduchú zlomeninu V. rebra pravej steny hrudníka s dobou liečenia 2 - 3 týždne 

Právna veta:
pretože obvinený nebol v čase činu pre nepríčetnosť trestne zodpovedný
Odôvodnenie:
	Uznesením vyšetrovateľa Okresného riaditeľstva PZ v Leviciach (ďalej len „vyšetrovateľ) zo dňa 15.12.2011 spisovej značky ORP-957/OVL-LV-2011 bolo začaté trestné stíhanie vo veci pokusu obzvlášť závažného zločinu vraždy podľa § 14 odsek 1 k § 145 odsek 1 Trestného zákona. Následne vyšetrovateľ uznesením zo dňa 16.12.2011 podľa § 206 odsek 1 Trestného poriadku vzniesol obvinenie XXXXX za pokus obzvlášť závažného zločinu vraždy podľa § 14 odsek 1 k § 145 odsek 1, odsek 2 písmeno c) Trestného zákona s poukazom na § 139 odsek 1    písmeno c) Trestného zákona na skutkovom základe uvedenom vo výrokovej časti tohto uznesenia.	
Obvinený XXXXX ku skutku vypovedal a poprel spáchanie skutku kladeného mu za vinu.
	Ďalej boli vrámci vyšetrovania vypočutí k veci svedok - poškodený XXXXX (otec obvineného), splnomocnená zástupkyňa poškodenej zdravotnej poisťovne Dôvera a.s. XXXXX, svedkovia XXXXX, XXXXX, XXXXX, XXXXX. K veci boli vypracované znalecké posudky z odboru daktyloskopia, odboru zdravotníctvo a farmácia, odvetvie chirurgia a traumatológia, odboru zdravotníctvo a farmácia - odvetvie psychiatria a odboru biológia.
	Z týchto výpovedí, vecných a listinných dôkazov je nepochybne preukázané, že sa stal skutok, ktorý je obvinenému kladený za vinu a tento má znaky pokusu obzvlášť závažného zločinu vraždy podľa § 14 odsek 1 k § 145 odsek 1, odsek 2 písmeno c) Trestného zákona s poukazom na § 139 odsek 1 písmeno c) Trestného zákona.
	Vzhľadom na skutočnosť, že obvinený XXXXX bol v minulosti psychiatricky liečený a hospitalizovaný pod obrazom akútnej psychotickej poruchy a vznikla pochybnosť, či netrpí duševnou poruchou, prípadne chorobou, ktorá znižuje jeho ovládacie a rozpoznávacie schopnosti sudca pre prípravné konanie Okresného súdu Nitra vydal príkaz na vyšetrenie duševného stavu obvineného. Následne vyšetrovateľ pribral do konania dvoch znalcov na skúmanie duševného stavu obvineného.
Zo záverov znaleckého posudku z odboru zdravotníctvo a farmácia, odvetvie psychiatria, ktorý vypracovali znalci XXXXX a XXXXX a následného výsluchu znalca XXXXX vyplynulo, že obvinený XXXXX v čase spáchania skutku trpel vážnou duševnou chorobou (akútna psychotická porucha - už hodnotená ako procesuálne schizofrénne ochorenie), ktorá mala zásadný vplyv na jeho ovládacie i rozpoznávacie schopnosti, ktoré boli z tohto dôvodu úplne vymiznuté. Obvinený v čase spáchania trestného činu nevedel rozpoznať spoločenskú nebezpečnosť svojho konania a nevedel svoje konanie ovládať. V súčasnej dobe nie je správne schopný chápať zmysel trestného konania. Prostá opitosť v čase spáchania skutku len dopĺňala akútny psychotický obraz, mala patoplastický podiel pri heteroagresívnom správaní obvineného. Agresivita jeho konania však bola patologicky podmienená akútnym psychotickým stavom (relapsom schizofrénneho ochorenia, ktoré bolo svojvoľne zo strany probanda neliečené napriek doporučeniam lekárov). Z psychiatrického hľadiska je pobyt obvineného na slobode ešte stále nebezpečný, keďže nie je psychiatricky liečený a psychotické ochorenie naďalej trvá. Absentuje totálne náhľad na chorobnosť vlastného konania ako ja na prítomnosť duševného ochorenia. Znalci z uvedené dôvodu navrhli uložiť obvinenému ochranné psychiatrické liečenie ústavnou formou.
Podľa § 23 trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Podľa § 215 odsek 1 písmeno e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
S poukazom na skutočnosť, že obvinený XXXXX v čase spáchania predmetného skutku trpel duševnou chorobou, ktorá mala za následok vymiznutie rozpoznávacej i ovládacej schopnosti, bolo potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať  na Krajskú prokuratúru Nitra do 3 (troch) dní od doručenia tohto
uznesenia. Sťažnosť má odkladný účinok. Týmto rozhodnutím nie sú dotknuté nároky poškodených na náhradu škody v občiansko - súdnom
konaní.

JUDr. Alexander Berger
prokurátor